DA Den Europæiske Unions Tidende C 252/3

KOMMISSIONENS AFGØRELSE

af 27. juli 2017

om oprettelse af Kommissionens ekspertgruppe på højt plan om radikalisering

(2017/C 252/04)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde og

ud fra følgende betragtninger:

(1) Kommissionen har behov for at konsultere eksperter på højt plan i et rådgivende organ med henblik på at styrke indsatsen for at forebygge og imødegå radikalisering, som fører til voldelig ekstremisme og terrorisme, tillige med at forbedre koordinering og samarbejde mellem alle interesseparter i overensstemmelse med de opfordringer til at gribe ind, der blev fremsat i den europæiske dagsorden om sikkerhed (1), meddelelsen fra Kommissionen vedrørende forebyggelse af radikalisering (2), den reviderede EU-strategi vedrørende radikalisering og rekruttering (3) og i andre relevante rådskonklusioner om emnet (4).

(2) Det er derfor nødvendigt at oprette en ekspertgruppe på højt plan på området forebyggelse og imødegåelse af radikalisering og fastlægge dens opgaver og sammensætning.

(3) Gruppen bør medvirke til at videreudvikle og gennemføre Unionens forebyggende politikker, instrumenter og initiativer, bl.a. ved at opstille et sæt vejledende principper og anbefalinger for det videre arbejde med at forebygge og imødegå radikalisering på såvel unionsplan som nationalt plan og underbygge arbejdet med at vurdere behovet for mere strukturerede samarbejdsmekanismer i det forebyggende arbejde på EU-plan under hensyntagen til den eksterne dimension.

(4) For at sammenstille de relevante europæiske og nationale synsvinkler bør gruppen bestå af medlemsstaternes kompetente myndigheder, Den Europæiske Unions Agentur for Retshåndhævelsessamarbejde (5), Den Europæiske Enhed for Retligt Samarbejde (6), Den Europæiske Unions Agentur for Grundlæggende Rettigheder (7), Den Europæiske Unions Agentur for Uddannelse inden for Retshåndhævelse (8), ekspertisecentret for netværket til bevidstgørelse om radikalisering (9), Tjenesten for EU's Optræden Udadtil (10) og EU-antiterrorkoordinatoren (11).

(5) Unionens agenturer stiller nærmere bestemt deres ekspertise på områderne retshåndhævelse og strafferet til rådighed, samtidig med at de tager hensyn til grundlæggende rettigheder og behovet for kapacitetsopbygning. Ekspertisecentret for netværket til bevidstgørelse om radikalisering, der er den eneste uafhængige, EU-dækkende instans til imødegåelse af radikalisering, stiller sin viden om praktikeres behov og forventninger og sin erfaring med tværnationalt samarbejde blandt interesseparter til rådighed. Tjenesten for EU's Optræden Udadtil bidrager med sin erfaring og ekspertise i relation til den eksterne dimension af Unionens indsats, idet den trækker på og bidrager til samarbejde med tredjelande og internationale organisationer. EU-antiterrorkoordinatoren bidrager med sin ekspertise, der bygger på dennes overblik over de relevante politiske instrumenter.

(6) Der bør fastsættes regler for gruppemedlemmernes videregivelse af oplysninger.

(7) Der bør fastsættes en anvendelsesperiode for denne afgørelse. Kommissionen vil til sin tid overveje, om anvendelsesperioden bør forlænges —

BESTEMT FØLGENDE:

Artikel 1

Genstand

Kommissionens ekspertgruppe på højt plan om radikalisering (»gruppen«) oprettes hermed.

Artikel 2

Opgaver

Gruppen har til opgave:

a) at rådgive om, hvordan samarbejdet blandt de forskellige interesseparter forbedres — navnlig samarbejdet med medlemsstaterne om at forebygge og imødegå radikalisering, som fører til voldelig ekstremisme og terrorisme

b) at rådgive og bistå Kommissionen med at videreudvikle Unionens politikker, hvormed det tilsigtes at forebygge og imødegå radikalisering, som fører til voldelig ekstremisme og terrorisme, blandt andet ved at opstille et sæt vejledende principper og anbefalinger, hvori der tages behørigt hensyn til resultater af eksisterende og fremtidig EU-finansieret forskning på området, for gennemførelsen af målrettede og effektive foranstaltninger med henblik på at forebygge og imødegå radikalisering på såvel unionsplan som nationalt plan og målrette udnyttelsen af Unionens finansieringsprogrammer yderligere

c) rådgive og bistå Kommissionen med hensyn til at udforske muligheder for mere strukturerede samarbejdsmekanismer på EU-niveau fremover for at forebygge og imødegå radikalisering, som fører til voldelig ekstremisme og terrorisme, med afsæt i eksisterende fremgangsmåder med henblik på at udveksle bedste praksis, samarbejde i netværk og styrke interesseparternes indflydelse.

Artikel 3

Medlemskab

1. Gruppen sammensættes af følgende medlemmer:

a) medlemsstaternes kompetente myndigheder

b) Den Europæiske Unions Agentur for Retshåndhævelsessamarbejde

c) Den Europæiske Enhed for Retligt Samarbejde

d) Den Europæiske Unions Agentur for Grundlæggende Rettigheder

e) Den Europæiske Unions Agentur for Uddannelse inden for Retshåndhævelse

f) Ekspertisecentret for netværket til bevidstgørelse omkring radikalisering

g) Tjenesten for EU's Optræden Udadtil

h) EU-antiterrorkoordinatoren.

2. Gruppens medlemmer udpeger en højtstående repræsentant og en suppleant. Hver af de højtstående repræsentanter eller suppleanter kan ledsages af en ekspert på området forebyggelse af radikalisering.

3. Medlemmer, som ikke længere er i stand til at bidrage effektivt til ekspertgruppens drøftelser, som efter Kommissionens berørte tjenestegrens opfattelse ikke opfylder de betingelser, der er fastsat i artikel 339 i traktaten om Den Europæiske Unions funktionsmåde, eller som træder tilbage, indbydes ikke længere til at deltage i gruppens møder og kan erstattes for den resterende del af deres mandatperiode.

Artikel 4

Formand

Gruppens formandskab varetages af en højtstående repræsentant for Kommissionens Generaldirektorat for Migration og Indre Anliggender (GD HOME).

Artikel 5

Gruppens virke

1. Gruppen handler på opfordring af formanden i overensstemmelse med artikel 13, stk. 1, i Kommissionens horisontale regler om ekspertgrupper (»horisontale regler«) (12).

2. Gruppens møder afholdes i princippet i Kommissionens lokaler.

3. Sekretariatsfunktionerne varetages af GD HOME. Kommissionens tjenestemænd fra andre tjenestegrene med interesse i gruppens og dens undergruppers arbejde skal indbydes til at deltage i disses møder.

4. Gruppen kan efter aftale med GD HOME og ved simpelt flertal blandt sine medlemmer beslutte at give offentligheden adgang til sine drøftelser.

5. Referater af drøftelserne af hvert punkt på dagsordenen og af gruppens udtalelser skal være relevante og fuldstændige. Referater udfærdiges af sekretariatet under formandens ansvar.

6. Gruppen vedtager sine udtalelser, anbefalinger og rapporter ved konsensus. Ved afstemninger træffer medlemmerne beslutning med simpelt flertal. Medlemmer, der har stemt imod, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.

Artikel 6

Undergrupper

1. GD HOME kan nedsætte undergrupper, der skal undersøge specifikke emner på grundlag af et mandat, som Kommissionen opstiller. Undergrupper skal fungere i overensstemmelse med de horisontale regler og aflægge rapport til gruppen. Sådanne undergrupper opløses, så snart deres opgave er løst.

2. Gruppens medlemmer kan udnævne repræsentanter for undergrupper med et højt niveau af teknisk ekspertise.

Artikel 7

Indbudte eksperter

GD HOME kan indbyde eksperter, bl.a. fra den private sektor, med særlig ekspertise inden for et emne på dagsordenen til at deltage i gruppens eller undergruppers arbejde på ad hoc-basis.

Artikel 8

Observatører

1. Enkeltpersoner, organisationer og offentlige instanser kan i overensstemmelse med de horisontale regler få observatørstatus via en direkte invitation fra formanden.

2. Organisationer eller offentlige instanser, der er udpeget som observatører, udpeger selv deres repræsentanter.

3. Observatører og deres repræsentanter kan få tilladelse af formanden til at deltage i drøftelserne i gruppen og bidrage med ekspertise. De har dog ikke stemmeret og må ikke deltage i udformningen af gruppens anbefalinger eller udtalelser.

Artikel 9

Forretningsorden

På forslag fra og efter aftale med GD HOME fastsætter gruppen i overensstemmelse med de horisontale regler selv sin forretningsorden med simpelt flertal på grundlag af standardforretningsordenen for ekspertgrupper (13).

Artikel 10

Tavshedspligt og håndtering af klassificerede informationer

Gruppens medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt Kommissionens sikkerhedsforskrifter vedrørende beskyttelse af EU's klassificerede informationer, som fastsat i Kommissionens afgørelse (EU, Euratom) 2015/443 (14) og (EU, Euratom) 2015/444 (15). Hvis de tilsidesætter disse forpligtelser, kan Kommissionen træffe alle relevante foranstaltninger.

Artikel 11

Gennemsigtighed

1. Gruppen og dens undergrupper registreres i registret over ekspertgrupper.

2. For så vidt angår gruppens sammensætning offentliggøres navnene på medlemmerne og observatørerne i registret over ekspertgrupper.

3. Alle relevante dokumenter, herunder dagsordener, referater og deltagernes bidrag, stilles til rådighed enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige hjemmesider er ikke betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid forud for mødet efterfulgt af rettidig offentliggørelse af referater. Der skal kun være mulighed for at undlade offentliggørelse i tilfælde, hvor det vurderes, at et dokuments udbredelse vil være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (16).

Artikel 12

Mødeudgifter

1. Der ydes ikke vederlag for det arbejde, der ydes af deltagerne i forbindelse med gruppens og undergruppers aktiviteter.

2. Deltagernes rejse- og opholdsudgifter i forbindelse med gruppens og undergruppers aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for grænserne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.

Artikel 13

Anvendelse

Denne afgørelse anvendes indtil den 31. december 2018.

Udfærdiget i Bruxelles, den 27. juli 2017. På Kommissionens vegne Dimitris AVRAMOPOULOS Medlem af Kommissionen

(1) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, Den europæiske dagsorden om sikkerhed, Strasbourg, COM(2015) 185 final af 28.4.2015.

(2) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om støtte til forebyggelse af radikalisering, der fører til voldelig ekstremisme, Bruxelles, COM(2016) 379 final af 14.6.2016.

(3) 9956/14 JAI 332 ENFOPOL 138 COTER 34.

(4) Dette gælder navnlig konklusioner fra Rådet for Den Europæiske Union og medlemsstaterne, forsamlet i Rådet, om styrkelse af den strafferetlige respons på radikalisering, der fører til terrorisme og voldelig ekstremisme, af 20. november 2015 (14419/15), Rådets konklusioner om udvikling af mediekendskab og kritisk tænkning gennem uddannelse af 30. maj 2016 (9641/16), Rådets konklusioner om ungdomssektorens rolle i en integreret og tværsektoriel tilgang til forebyggelse og bekæmpelse af voldelig radikalisering blandt unge, af 30. maj 2016 (9640/16), konklusioner fra Rådet og repræsentanterne for medlemsstaternes regeringer, forsamlet i Rådet, om forebyggelse af radikalisering, der fører til voldelig ekstremisme, af 21. november 2016 (14276/16), Det Europæiske Råds konklusioner af 22. og 23. juni 2017 (EUCO 8/17) og Rådets konklusioner om EU's foranstaltninger udadtil vedrørende terrorbekæmpelse af 19. juni 2017 (10384/17).

(5) Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L 135 af 24.5.2016, s. 53).

(6) Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet (EFT L 43 af 6.3.2002, s. 1).

(7) Rådets forordning (EF) nr. 168/2007 af 15. februar 2007 om oprettelse af Den Europæiske Unions Agentur for Grundlæggende Rettigheder (EUT L 53 af 22.2.2007, s. 1).

(8) Europa-Parlamentets og Rådets forordning (EU) 2015/2219 af 25. november 2015 om Den Europæiske Unions Agentur for Uddannelse inden for Retshåndhævelse (Cepol) og om erstatning og ophævelse af Rådets afgørelse 2005/681/RIA (EUT L 319 af 4.12.2015, s. 1).

(9) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om forebyggelse af radikalisering, der kan munde ud i terrorisme og voldelig ekstremisme: styrkelse af EU's indsats (COM(2013) 941 final af 15.1.2014).

(10) Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil skal tilrettelægges og fungere (EUT L 201 af 3.8.2010, s. 30).

(11) Det Europæiske Råds erklæring om bekæmpelse af terrorisme af 25. marts 2004.

(12) Kommissionens afgørelse C(2016) 3301 af 30. maj 2016 om fastlæggelse af horisontale regler om oprettelse af Kommissionens ekspertgrupper og deres funktion — foreligger d.d. ikke på dansk.

(13) Artikel 17 i de horisontale regler.

(14) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(15) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).

(16) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).